Helner Grundt Spang

Helner Grundt Spang (født 7. juni 1920, død 10. august 1983 i Mandal) var en norsk flyger og offiser i Luftforsvaret. Han er kjent for sin innsats under andre verdenskrig, da han ble dekorert med Krigskorset, Norges fremste utmerkelse.

Han begynte sin flygerkarriere som elev i Widerøes flyselskap.

Familie 
Forfatteren Einar Spang var hans far. Han var eldre bror til journalisten og forfatteren Michael Grundt Spang.

Andre verdenskrig 
I 1941 kom han til Little Norway ved Toronto i Canada der han fikk den første opplæringen som krigsflyger. Under andre verdenskrig var Spang jagerflyger for RAF i Storbritannia og tjenestegjorde fra april 1942 i 331 (N) Squadron. Fram til april 1945 deltok han i 242 offensive operasjoner over tyskkontrollert område. Med en score på 10,33 regnes Spang som et av andre verdenskrigs fremste norske flyveress.

Etter krigen 
Etter krigen arbeidet Spang i Luftforsvaret og var blant annet stasjonssjef ved Lista flystasjon. Han ble senere turistsjef i Mandal og direktør i Reisetrafikkforeningen på Sørlandet.

I 1971 utga Spang boken Den hemmelige kampen om sine krigsopplevelser. Han skildrer her hvordan krigen virket på dem som deltok og hvilken ødeleggende effekt den kunne ha for krigsveteranene. Etter krigen var han blant annet plaget av tanken på at de hadde angrepet forsvarsløse sivile.

Utmerkelser 
 
I statsråd i Oslo 20. juli 1945 ble kaptein Spang tildelt Krigskorset med sverd «for fremrakende innsats som jagerflyger og for med mot og dyktighet å ha ledet sin «Flight» under en lang rekke operasjoner mot fienden. Han har personlig skutt ned 10 1/3 fiendtlige fly.»

Han ble også tildelt St. Olavsmedaljen med ekegren og det britiske Distinguished Flying Cross med barre, samt Krigsmedaljen, Deltagermedaljen og Haakon VIIs 70-årsmedalje.

Bibliografi 
 Den hemmelige kampen, i samarbeid med Eva Christianne Jørgensen, Oslo: Gyldendal, 1971

Referanser 

Offiserer i Luftforsvaret
Norske flyvere fra andre verdenskrig
Norske flyveress
Krigskorset
St. Olavsmedaljen med ekegren
Distinguished Flying Cross